Nog twee sterf in ongeluk wat burgemeester eisJolidee Matongo, waarnemende burgemeester van Johannesburg. (Foto: Stad Johannesburg/Twitter) Nog twee mense het omgekom in die motorongeluk wat Saterdagaand die lewe van die nuutverkose burgemeester van Johannesburg, Jolidee Matongo, geëis het. Dit bring die dodetal op drie te staan terwyl twee van Matongo se lyfwagte in ’n ernstige toestand in die hospitaal behandel word. Die burgemeester se motor het gisteraand na bewering vir ’n voetganger op die Goue Hoofweg, suid van Johannesburg, uitgeswaai toe dié oor die pad gehardloop het. Die motor het daarna teen ’n bakkie gebots. Phindile Chauke, woordvoerder van die Stad Johannesburg, het Sondag aan Maroela Media gesê die bestuurder van die bakkie het intussen aan sy of haar beserings beswyk. Die voetganger is ook intussen dood, berig News24. Volgens Chauke is Matongo se twee lyfwagte “steeds in ŉ ernstige toestand, maar stabiel”. Matongo (46) het voor die ongeluk nog by pres. Cyril Ramaphosa in Soweto aangesluit as deel van die ANC se verkiesingsveldtog. Matongo het maar sowat ’n maand as burgemeester gedien. Medelye stroom intussen in. Herman Mashaba, ŉ voormalige burgemeester van Johannesburg, het sy skok oor Matongo se dood op Twitter uitgespreek. “Politiek moet altyd laaste kom in sulke oomblikke. Hy is veels te gou geneem.” Die DA se burgemeesterskandidaat vir Johannesburg, Mpho Phalatse, het op haar beurt gesê hoewel sy en Matongo verteenwoordigers van twee opponerende politieke partye was, het Matongo haar altyd met respek behandel. Phalatse sê Matongo was in sy kort ampstermyn altyd bereid om haar oproepe oor diensleweringskwessies te neem. Sy het die Johannesburgse burgemeester as “’n goedhartige individu” bestempel. I am shocked to hear of the sudden passing of Johannesburg Mayor, Jolidee Matongo. My sincere condolences to his family, friends, and colleagues in the ANC. Politics must always come last in these moments. He was taken far too soon. — Herman Mashaba (@HermanMashaba) September 18, 2021